I første omgang fortalte naboen - en 24-årig mand - til politiet, at han ved et uheld var kommet til at affyre en luftpistol gennem væggen. Det oplyser P4 Nordjylland. Men da politiet kom tilbage på politigården, og undersøgte projektilet, kunne det se, at det stammede fra et kraftigere våben. En salonriffel eller lignende. Og ved en ransagning fandt politiet efterfølgende en salonriffel. Skudet kunne have givet alvorlige skader, siger vagtchef Jan Stagsted fra Nordjyllands Politi. - Det kunne have været dræbende, hvis der havde været nogle inde i den anden lejlighed, siger Jan Stagsted. Ifølge ham gik det kraftige projektil gennem fire lag gipsvæg, inden det ramte, og smadrede lampen inde ved siden af. Politiet ved endnu ikke noget om motivet bag skudet. - Men der er ikke noget, der tyder på et mellemværende mellem de to naboer, siger vagtchef Jan Stagsted.

Referat:
En ung kvinde på Aggersundvej i Aalborg blev noget chokeret, da de i aftes kom hjem og opdagede et skudhul i væggen ind til naboen, og at en lampe var smadret.